Проектът на насоки по мярката „Социално-икономическа интеграция на маргинализирани общности като ромите чрез подхода ВОМР“ на Програма „Развитие на човешките ресурси“ (ПРЧР) е публикуван за обществено обсъждане в ИСУН.

Бюджетът на мярката е 6,6 млн. евро, осигурени от Европейския социален фонд плюс. Средствата ще подкрепят местни инициативи за подобряване на качеството на живот на уязвими общности чрез повече възможности за работа, социално включване и достъп до здравеопазване. Финансирането е предназначено за изпълнение на одобрените стратегии за Водено от общностите местно развитие (ВОМР) на местните инициативни групи (МИГ) по Стратегическия план за развитие на земеделието и селските райони 2023–2027 г.
Подкрепата обхваща три основни направления:
Заетост и професионално развитие – трудово консултиране, медиация, психологическа подкрепа, обучения за професионална квалификация и придобиване на нови умения. Безработни и неактивни хора ще могат да се включат в субсидирана заетост за срок до 12 месеца, а младежите до 29 години – в работа, стажове и обучения. Предвидена е подкрепа за самотни и многодетни родители, както и за образованието, квалификацията и професионалната реализация на ромските жени.
Социално включване и здравеопазване – съдействие от здравни, социални и общностни медиатори за достъп до услуги, профилактични прегледи за здравно неосигурени участници и насочване към социални и интегрирани здравно-социални услуги. Предвидени са и информационни кампании за здравна профилактика, репродуктивно здраве и превенция на заболявания.
Преодоляване на дискриминацията и стереотипите – информационни кампании и инициативи срещу предразсъдъците, които ограничават възможностите за работа и развитие на ромските жени, както и срещу домашното насилие, ранните бракове и други форми на контрол и насилие.
Дейностите за заетост, социално включване и достъп до здравеопазване са задължителни за всяко проектно предложение.
Крайният срок за подаване на писмени предложения и възражения е 16.10.2026 г.
Предложенията и възраженията могат да се подават в раздел „Процедури за обществено обсъждане“ в ИСУН и трябва да се отнасят до проекта на Условия за кандидатстване и приложенията към него. Въпроси за разяснение на условията за кандидатстване и изпълнение ще могат да се задават след официалното отваряне на процедурата.

